Nr. / 20.06.2023

**APROB,**

**MINISTRUL SĂNĂTĂȚII**

**PROF. UNIV. DR. ALEXANDRU RAFILA**

**REFERAT DE APROBARE**

În scopul de a crea cadrul de gestionare de către Ministerul Sănătății, a situațiilor de urgență generate de riscul”epidemii” și riscurile asociate, în conformitate cu Ordonanța de Urgență a Guvernului nr. 21/2004 privind Sistemul Național de Management al Situațiilor de Urgență, aprobată cu modificări și completări, Ordonanța de Urgență a Guvernului nr. 1/2014 privind unele măsuri în domeniul managementului situațiilor de urgență, precum și pentru modificarea și completarea Ordonanței de Urgență a Guvernului nr. 21/2004 privind Sistemul Național de Management al Situațiilor de Urgență, Hotărârea Guvernului nr. 557/2016 privind managementul tipurilor de risc și Legea nr. 136/2020 privind instituirea unor măsuri în domeniul sănătății publice în situații de risc epidemiologic și biologic este necesar realizarea REGULAMENTULUI de GESTIONARE a SITUAŢIILOR de URGENŢĂ SPECIFIC TIPULUI de RISC EPIDEMII și RISCURILOR ASOCIATE ACESTORA

Obiectivele regulamentului este gestionarea riscului de epidemii și a riscurilor asociate ce vizează:

1. stabilirea mecanismului de comandă, coordonare și comunicare al răspunsului la epidemii/evenimente epidemiologice de boala transmisibilă de importanță națională;

2. stabilirea atribuţiilor structurilor operative ale Ministerului Sănătății, implicate în acţiunile de restabilire a stării de normalitate, în situația epidemiilor/evenimentelor epidemiologice și a riscurilor asociate;

3. stabilirea, în comun cu structurile care asigură funcţii de sprijin, în situaţia manifestării riscului de epidemii şi a riscurilor asociate acestora, a atribuţiilor ce le revin în vederea asigurării domeniilor de acţiune;

4. descrierea contextului în care, instituțiile cu atribuții în sănătate și, după caz, alte structuri decât cele de sănătate de la nivel local, județean și național vor funcționa în timpul unei epidemii/eveniment epidemiologic;

5. pregătirea personalului, entităţilor participante la gestionarea riscului, conform atribuţiilor stabilite pe domenii de acţiune şi tip de risc;

6. asigurarea unei capacităţi optime de acţiune şi intervenţie pentru gestionarea situaţiilor de urgenţă generate de epidemii/evenimente, precum şi a celor generate de riscurile asociate;

7. stabilirea modului de acțiune a structurilor implicate în gestionarea riscului de epidemii/evenimente epidemiologice și a riscurilor asociate acestuia prin prevenirea, pregătirea, răspunsul, investigarea/evaluarea post-eveniment și refacerea/reabilitarea urmărind, în principal o acțiune coordonată, în vederea unei bune gestionări a acestora, concretizată în reducerea amplitutidinii și impactului acestor evenimente asupra populației, precum și în reducerea potențialului de răspândire trans-frontalieră;

8. descrierea tipului de măsuri medicale și nonmedicale de pregătire și răspuns care pot fi luate de sistemul de sanatate și, după caz, de anumite autorități în anticiparea sau în timpul unei epidemii/eveniment epidemiologic;

Prin regulament sunt stabilite roluri și responsabilități ale instituțiilor responsabile de gestionarea evenimentelor epidemiologice de importanță națională, aspecte oeraționale ce țin de organizarea acţiunii de prevenire a apariţiei evenimentelor epidemiologice/epidemiilor şi de limitare a extinderii acestora, planurile de analiză şi răspuns la risc.

Având în vedere cele prezentate mai sus, vă rugăm să aprobați prezentul *Ordin pentru aprobarea Regulamentului privind gestionarea situațiilor de urgență generate de epidemii și riscurilor asociate acestora****,*** în vederea publicării în transparență pe site-ul Ministerului Sănătății.

Cu stimă,

DIRECTOR GENERAL

DR. AMALIA SERBAN

Întocmit:

Șef Birou Dr.Boloaga Claudia